શૂજિત સરકારની ફિલ્મ ‘ઓક્ટોબર’ વધારે બોલ્યા વિના ઘણું બધું કહી જાય છે. આ ફિલ્મ પ્રેમ વિશે છે, કે જે ડેનના દુનિયાને નિશ્વાર્થ ભાવે જોવાના અને શિઉલીના મૌન, ઉદાસ અને કુતૂહલમાંથી દ્રશ્યમાન થાય છે. ફિલ્મમાં ડાયલોગ્સનો ભારે ડોઝ નથી કે નથી રોમાન્સની ભરમાર કે પછી બોલિવૂડ મસાલા ફિલ્મો જેવું પણ નથી. ફિલ્મનું પ્લસ પાસું છે તેની સરળતા. ડેન 21 વર્ષનો છે જેને હજુ ઘણું આગળ વધવાનું છે. તે કામમાં પરફેક્ટ છે, બાળસહજ અહંકાર છે, પણ ઘમંડથી ભરેલો નથી. તે બૂમો પાડીને બોલતો નથી, પણ તે સ્પષ્ટવક્તા છે. તે પોતાની જાતને એ રીતે રજૂ કરે છે કે તેના પર પ્રેમ ઉભરાઈ આવે. સાથે કામ કરવા દરમિયાન તે અને શિઉલીને અકસ્માતે જ એકબીજાની પાસે આવવાનું થાય છે અને બંને વચ્ચે વાતચીત પણ કામ પૂરતી જ થાય છે. પણ, શિઉલી જ્યારે હોસ્પિટલમાં દાખલ હોય છે ત્યારે એ બે વચ્ચે લાગણીઓનો સેતુ બંધાય છે, તેને કદાચ પ્રેમ પણ કહી શકાય?